**Rosenvængets Historie**

(kilde: Wikipedia, 2013)

I sidste halvdel af 1700-tallet lå der på området gården *Rosenvenge*, landstedet *Rosendal* og det tilhørende *Rosenengen*. Navnene stammer fra [amtmand](http://da.wikipedia.org/wiki/Amtmand) i [Norge](http://da.wikipedia.org/wiki/Norge), [Jens Nielsen Toller von Rosenheim](http://da.wikipedia.org/w/index.php?title=Jens_Nielsen_Toller_von_Rosenheim&action=edit&redlink=1), som i [1688](http://da.wikipedia.org/wiki/1688) erhvervede store arealer på stedet. Hans tid som grundejer varede dog ikke længe, for i [1689](http://da.wikipedia.org/wiki/1689) fulgte han som overkrigskommisær med de tropper, man overlod kong [Vilhelm III](http://da.wikipedia.org/wiki/Vilhelm_3._af_England) af [England](http://da.wikipedia.org/wiki/England) i krigen mod [Jacob II](http://da.wikipedia.org/wiki/Jakob_2._af_England). Under dette felttoget døde Rosenheim året efter i [Dublin](http://da.wikipedia.org/wiki/Dublin).

[Etatsråd](http://da.wikipedia.org/wiki/Etatsr%C3%A5d), senere [baron](http://da.wikipedia.org/wiki/Baron) [Reinhard Iselin](http://da.wikipedia.org/wiki/Reinhard_Iselin) havde sin gård Rosenvenge her anden halvdel af 1700-tallet. Dette blev afløst af landstedet Rosendal med det tilhørende Rosenenge.

Kgl. hofvinhandler og [kaptajn](http://da.wikipedia.org/wiki/Kaptajn_(milit%C3%A6r)) i [Livjægerkorpset](http://da.wikipedia.org/wiki/Livj%C3%A6gerkorps) [Mozart Waagepetersen](http://da.wikipedia.org/wiki/Mozart_Waagepetersen) købte i [1857](http://da.wikipedia.org/wiki/1857) disse ejendomme, og året efter begyndte han en udstykning til byggegrunde. Da Waagepetersen sluttede udparcelleringen i [1872](http://da.wikipedia.org/wiki/1872), var 49 grunde solgt. Han byggede samme år et hus til sig selv på hjørnet af Rosenvængets Sideallé og [Rosenvængets Hovedvej](http://da.wikipedia.org/wiki/Rosenv%C3%A6ngets_Hovedvej). På det tidspunkt var der begyndt at komme [gasbelysning](http://da.wikipedia.org/wiki/Bygas).

Inden da havde Waagepetersen dog måttet frikøbe sig af Magistratens forkøbsret til Rosenvenge. Af [kammerherre](http://da.wikipedia.org/wiki/Kammerherre) P.H. Classen og [Det Classenske Fideicommis](http://da.wikipedia.org/wiki/Det_Classenske_Fideicommis) fik han overdraget to arvefæstere. Det ene kaldtes "jordstrimlen" og skilte Rosenengen fra Strandpromenaden, nutidens Strandboulevard.

Ligesom på [Frederiksberg](http://da.wikipedia.org/wiki/Frederiksberg), der blev selvstændig kommune i samme år (1857), bestod denne første bebyggelse af villaer. Men modsat Frederiksberg og resten af Østerbro (bortset fra kvarteret omkring [Krausesvej](http://da.wikipedia.org/wiki/Krausesvej)) lykkedes det Rosenvænget at holde stand mod den senere spekulative bølge af etageboligbyggeri, der eskalerede i [1880'erne](http://da.wikipedia.org/wiki/1880%27erne), og hvis karréer helt kom til at omringe Rosenvænget. Årsagen til dette skal findes i de strenge [servitutter](http://da.wikipedia.org/wiki/Servitut), som Waagepetersen havde belagt Rosenvænget med. De siger blandt andet, at bebyggelse kun må opføres i tre etager.

Kvarterets eksklusivitet blev understreget ved, at Rosenvængets Hovedvejs udgang mod Strandpromonaden var lukket og låst med en låge, som krævede nøgle. Der måtte heller ikke være skidt og møg eller folkelige forlystelser: *"At Afløb fra Latrinen, Kostalde eller deslige ikke maa ledes ud til Vejen, Rendestenene eller Afløbsgrøfter. At der med Hensyn til Anlæg af offentlige Forlystelser ikke maa anlægges andre saadanne end Restauranter og Caféer, hvorimod karrusel og Keglebaner, Dansesalons og andre støjende Forlystelser ej tillades inden for disse Grundstykkers Grænse."*

Villaerne og de grønne, landlige omgivelser appellerede til [borgerskabet](http://da.wikipedia.org/wiki/Borgerskab), og folk som [Burmeister & Wain](http://da.wikipedia.org/wiki/Burmeister_%26_Wain)-fabrikanten [William Wain](http://da.wikipedia.org/wiki/William_Wain), højesteretspræsident [A.L. Drewsen](http://da.wikipedia.org/w/index.php?title=A.L._Drewsen&action=edit&redlink=1) (der har fået en vej opkaldt efter sig i kvarteret) og vejviser-udgiveren [Thorvald Krak](http://da.wikipedia.org/wiki/Thorvald_Krak) flyttede ud i Rosenvænget (sidstnævnte i villaen Rosenvængets Allé 50, opført 1867). Andre beboere fra militæret var officer [Hjalmar Ulrich](http://da.wikipedia.org/w/index.php?title=Hjalmar_Ulrich&action=edit&redlink=1), [departementschef](http://da.wikipedia.org/wiki/Departementschef), [oberst](http://da.wikipedia.org/wiki/Oberst) [Frederik Christian Good](http://da.wikipedia.org/wiki/Frederik_Christian_Good), krigsminister [Waldemar Raasløff](http://da.wikipedia.org/wiki/Waldemar_Raasl%C3%B8ff) og [Marinens](http://da.wikipedia.org/wiki/S%C3%B8v%C3%A6rnet) [kommandør](http://da.wikipedia.org/wiki/Kommand%C3%B8r) [Eduard Christiansen](http://da.wikipedia.org/w/index.php?title=Eduard_Christiansen&action=edit&redlink=1). Dertil kom embedsmænd som [Peter Vedel](http://da.wikipedia.org/wiki/Peter_Vedel) og [Jens Koefoed](http://da.wikipedia.org/wiki/Jens_Koefoed).

Også tidens kendte kunstnere søgte til Rosenvænget i stort tal, blandt andre maleren [P.C. Skovgaard](http://da.wikipedia.org/wiki/P.C._Skovgaard), [Wilhelm Marstrand](http://da.wikipedia.org/wiki/Wilhelm_Marstrand), [C.F. Aagaard](http://da.wikipedia.org/wiki/C.F._Aagaard), [Janus la Cour](http://da.wikipedia.org/wiki/Janus_la_Cour), [Christian Zacho](http://da.wikipedia.org/wiki/Christian_Zacho), [Wilhelm Drewsen](http://da.wikipedia.org/w/index.php?title=Wilhelm_Drewsen&action=edit&redlink=1) og [Thorald Læssøe](http://da.wikipedia.org/wiki/Thorald_L%C3%A6ss%C3%B8e), komponist [J.P.E. Hartmann](http://da.wikipedia.org/wiki/J.P.E._Hartmann) og [marinemaler](http://da.wikipedia.org/wiki/Marinemaler) [C.F. Sørensen](http://da.wikipedia.org/wiki/C.F._S%C3%B8rensen), der kunne se skibene sejle forbi på Sundet. Kvarterets kendteste beboer var nok [Johanne Luise Heiberg](http://da.wikipedia.org/wiki/Johanne_Luise_Heiberg), der flyttede ind i en stadigt eksisterende villa tegnet af [J.D. Herholdt](http://da.wikipedia.org/wiki/Johan_Daniel_Herholdt_(arkitekt)) i 1862.

Også folk knyttet til den lokale [industri](http://da.wikipedia.org/w/index.php?title=Industri_(branche)&action=edit&redlink=1), bosatte sig her, bl.a. tre personer, der alle fik indflydelse på [Øresund's chemiske Fabriker](http://da.wikipedia.org/wiki/%C3%98resund%27s_chemiske_Fabriker): [Theobald Weber](http://da.wikipedia.org/wiki/Theobald_Weber), [Vilhelm Jørgensen](http://da.wikipedia.org/wiki/Vilhelm_J%C3%B8rgensen) og hans søn [C.F. Jarl](http://da.wikipedia.org/wiki/C.F._Jarl). Weber byggede sig en meget stor villa på Rosenvængets Hovedvej 39 og blev genbo til fru Heiberg. Jørgensen overtog senere villaen. Dennes søn Jarl boede i et andet hus, A.L. Drewsens Vej 2. Senere beboere i området var pianofabrikanten [Frederik Møller](http://da.wikipedia.org/wiki/Frederik_M%C3%B8ller_(pianofabrikant)) og sagføreren [F.C. Boldsen](http://da.wikipedia.org/wiki/F.C._Boldsen).

I [1863](http://da.wikipedia.org/wiki/1863), da første generation af huse stod færdig, blev kvarteret beskrevet i [*Illustreret Tidende*](http://da.wikipedia.org/wiki/Illustreret_Tidende), der også bragte et [træsnit](http://da.wikipedia.org/wiki/Tr%C3%A6snit) af området, som blev betegnet *"Byens smukkeste Kvarteer"*. *"[H]er kan der aldrig blive tale om at henlægge Forlystelsessteder eller Ølhaller eller Alt hvad der hører til* [*Vesterbroes*](http://da.wikipedia.org/wiki/Vesterbro_(K%C3%B8benhavn)) *Privilegier; her kan Man ikke tænke paa at bygge Kaserner, beregnet paa Snese af smaa Familier,* [*Nørrebroes*](http://da.wikipedia.org/wiki/N%C3%B8rrebro_(K%C3%B8benhavn)) *Privilegium. Her er landligt, smukt og roligt – ikke Andet, men det er store Ting, naar Man ikke vil gaae mere end en halv Fjerdingvei fra Byen."*[1] Det holdt ikke stik – et par årtier senere rejste de første "kaserner" sig på Østerbro. Et årti senere beskrev en anden gæst i kvarteret, [H.C. Andersen](http://da.wikipedia.org/wiki/H.C._Andersen), *"Rosenvængets Roser"* fra sig logi på [Rolighed](http://da.wikipedia.org/wiki/Rolighed_(%C3%98sterbro)).

[Johan Holm Hansen](http://da.wikipedia.org/w/index.php?title=Johan_Holm_Hansen&action=edit&redlink=1) skildrer i romanen *Fra* [*Dannevirke*](http://da.wikipedia.org/wiki/Dannevirke) *til Rosenvænget* ([1880](http://da.wikipedia.org/wiki/1880)) villaerne, som var de bygget af guld og regnbueskær. Og litteraturprofessoren [Valdemar Vedel](http://da.wikipedia.org/wiki/Valdemar_Vedel) skildrer i *Mit Hjem* (1912) sin barndoms Rosenvænge som et paradis med *"Laasede Laager, aflukkede til de fleste Sider"*:

|  |  |  |
| --- | --- | --- |
|  | *Der græssede baade Køer og Geder i Vænget og huserede baade Ræv og Maar, og Vejene, som laa under den stedlige Bestyrelse af Villaejerne, kunne i Sneføre og Regntider kun befares med Træstøvler eller Træsko, i al Fald af os Børn, en Wilde, Politibetjenten, havde intet som helst andet at bestille end at passe Postbudet eller Herskabskarlene op for at faa en Passiar med dem, medens hans enarmede Broder, Gartneren, gik om og tilsaa alle Haverne, og gamle C.F. Sørensen, Marinemaleren, vandrede en Tur paa Vejene i Slobrok og Fez og med lang Tobakspibe.* |  |
|  | | |

Villaerne var tegnet af tidens bedste arkitekter og afspejlede skiftet i arkitekturen fra [klassicisme](http://da.wikipedia.org/wiki/Klassicisme) til [historicisme](http://da.wikipedia.org/wiki/Historicisme_(arkitektur)). Ud over Herholdt kan nævnes [Harald Drewsen](http://da.wikipedia.org/wiki/Harald_Drewsen), [H.C. Stilling](http://da.wikipedia.org/wiki/H.C._Stilling), [M.G. Bindesbøll](http://da.wikipedia.org/wiki/Michael_Gottlieb_Bindesb%C3%B8ll), [Vilhelm Dahlerup](http://da.wikipedia.org/wiki/Vilhelm_Dahlerup) og [Ferdinand Meldahl](http://da.wikipedia.org/wiki/Ferdinand_Meldahl). I en senere periode valgte kgl. bygningsinspektør [Kaj Gottlob](http://da.wikipedia.org/wiki/Kaj_Gottlob) at bebo og have sin tegnestue i kvarteret i villaen Rosenvængets Hovedvej 29. To villaer er [fredede](http://da.wikipedia.org/wiki/Bygningsfredning):

* P.C. Skovgaards villa, [Rosenvængets Hovedvej](http://da.wikipedia.org/wiki/Rosenv%C3%A6ngets_Hovedvej) 27, 1860 af J.D. Herholdt
* C.F. Aagaards anden villa, [Rosenvængets Allé](http://da.wikipedia.org/wiki/Rosenv%C3%A6ngets_All%C3%A9) 46, 1875 af Vilhelm Dahlerup (med [marmorborner](http://da.wikipedia.org/wiki/Marmor) fra det gamle [kongelige teater](http://da.wikipedia.org/wiki/Det_Kongelige_Teater))

Imidlertid har Rosenvænget måttet lide flere overgreb på kvarterets identitet som grønt villakvarter. [Finseninstituttets](http://da.wikipedia.org/wiki/Finseninstituttet) etapevise ekspansion ind i kvarteret var omkring 1900 den største trussel. I [1932](http://da.wikipedia.org/wiki/1932), [1952](http://da.wikipedia.org/wiki/1952) og senest i [2006](http://da.wikipedia.org/wiki/2006) er der blevet taget bidder af kvarteret, villaer revet ned, og boligkarréer opført.

I [1932](http://da.wikipedia.org/wiki/1932) blev der opført en U-formet bebyggelse mellem Rosenvængets Hovedvej og Næstvedgade. Byggeriet førte til en retssag, hvor beboerne i Rosenvænget uden held søgte at hindre bebyggelsen under påberåbelse af områdets gamle villaservitutter. Sagen gik helt til [Højesteret](http://da.wikipedia.org/wiki/H%C3%B8jesteret). Selvom bebyggelsen næppe kan kaldes villaagtig, kunne den godkendes, fordi den holdt sig til tre etagers højde. Med byggeriet forsvandt bl.a. en villa i [skønvirke](http://da.wikipedia.org/wiki/Sk%C3%B8nvirke) og af de få værker, som [Caspar Leuning Borch](http://da.wikipedia.org/wiki/Caspar_Leuning_Borch) fik opført i sin levetid.

En til dels bevarende [byplan](http://da.wikipedia.org/w/index.php?title=Byplan&action=edit&redlink=1) (Byplan nr. 7) for området blev vedtaget og [tinglyst](http://da.wikipedia.org/wiki/Tinglysning) i [1942](http://da.wikipedia.org/wiki/1942), men i [1952](http://da.wikipedia.org/wiki/1952) fik byplanen en tilføjelse til bestemmelserne for ny bebyggelse syd for Rosenvængets Allé. Det blev herved muligt at opføre tre- og femetagers bebyggelse på ejendommen Saabyesvej 1-5 og 4 og hjørnerne af Holsteinsgade (13-17). Bygningerne rejste sig året efter, men blev udført hensynsfuldt, idet husenes etageantal var aftrappet alt efter afstanden til den eksisterende villabebyggelse (5 etager mod Holsteinsgade, 3 etager mod Rosenvænget). Projektet medførte nedrivning af villaen Rosenvængets Allé 30.

I [1999](http://da.wikipedia.org/wiki/1999) blev fru Heibergs villa, der havde været ejet af Finsensinstituttet, udbudt til salg, og der fremkom planer om at indrette et "[guldalderinstitut](http://da.wikipedia.org/wiki/Den_danske_guldalder)" med lokalhistorisk islæt, idet alle guldalderens hovedpersoner havde haft deres gang hos fru Heiberg på Østerbro. Planerne strandede imidlertid, og i [2000](http://da.wikipedia.org/wiki/2000) blev villaen udstykket i 6 [ejerlejligheder](http://da.wikipedia.org/wiki/Ejerlejlighed), mens den store have blev bebygget med tre punkthuse ved Kuben Byg. Projektet medførte dog ikke nedrivning af bygninger. *Lokalplan nr. 296 "Heibergs Have"* muliggjorde projektet.

I [2002](http://da.wikipedia.org/wiki/2002) blev der opført en daginstitution på grunden Rosenvængets Hovedvej 16/Næstved-gade 3. I denne forbindelse gav kommunen sig selv dispensation fra byplan nr. 7, punkt A.1.

I [2006](http://da.wikipedia.org/wiki/2006) blev udstykkeren Waagepetersens egen villa (Rosenvængets Allé 32) samt det tidligere [Institut Français](http://da.wikipedia.org/w/index.php?title=Institut_Fran%C3%A7ais&action=edit&redlink=1) (Det franske Institut, 34-38) revet ned som følge af *Lokalplan nr. 407 "Rosenvængets Allé"* på trods af, at over 3000 borgere, grundejerkomiteen og forskellige NGOer og organisationer havde protesteret. Lokalplanen blev vedtaget den [31. august](http://da.wikipedia.org/wiki/31._august) [2006](http://da.wikipedia.org/wiki/2006) af [Socialdemokraterne](http://da.wikipedia.org/wiki/Socialdemokraterne), [Det Konservative Folkeparti](http://da.wikipedia.org/wiki/Det_Konservative_Folkeparti), [Dansk Folkeparti](http://da.wikipedia.org/wiki/Dansk_Folkeparti), samt [Klaus Bondam](http://da.wikipedia.org/wiki/Klaus_Bondam) og [Monica Thon](http://da.wikipedia.org/w/index.php?title=Monica_Thon&action=edit&redlink=1) fra [Det Radikale Venstre](http://da.wikipedia.org/wiki/Det_Radikale_Venstre). I sin argumentation støttede kommunen sig til Byplan 7, punkt B.2. fra 1942, hvor en mulig fremtidig bebyggelse på hjørnet var skitseret, selvom Byplan 7 på dette punkt stred imod Kommuneplanen fra [2001](http://da.wikipedia.org/wiki/2001), der fastlagde hele Rosenvænget som et bevaringsværdigt villakvarter. Bestemmelsen harmonerede heller ikke med kommunens *Byskabsatlas* ([2003](http://da.wikipedia.org/wiki/2003)), hvor det hedder: *"De to villaområder Rosenvænget og Krauses-vejområdet ligger som reminiscenser fra tiden før Østerbros udbygning, strukturelt veldefinerede og værdifulde pusterum i den ellers tætte bebyggelse. [...] Disse særlige enklaver af villa- og rækkehusbebyggelse rummer kvaliteter, som må fastholdes og understøttes i den videre planlægning."*[2] Grundejerkomiteen klagede til [Naturklagenævnet](http://da.wikipedia.org/wiki/Naturklagen%C3%A6vnet), som dog ikke nåede at behandle sagen, førend villaerne var revet ned.

* Mozart Waage-Petersens villa var opført 1872.
* Det franske Institut bestod af en villa opført [1874](http://da.wikipedia.org/wiki/1874) og udvidet [1900](http://da.wikipedia.org/wiki/1900) for lægen, senere minister [Thorkild Rovsings](http://da.wikipedia.org/wiki/Thorkild_Rovsing) privatklinik samt en modernistisk foredragssal tegnet [1959](http://da.wikipedia.org/wiki/1959) af [Tobias Faber](http://da.wikipedia.org/wiki/Tobias_Faber) & [Jytte Jensenius](http://da.wikipedia.org/w/index.php?title=Jytte_Jensenius&action=edit&redlink=1). Villaen havde [høj bevaringsværdi](http://da.wikipedia.org/wiki/Bevaringsv%C3%A6rdighed) i [bydelsatlasset](http://da.wikipedia.org/wiki/Bydelsatlas).

Det historiske kvarter er endnu ikke omfattet af beskyttelse som [kulturmiljø](http://da.wikipedia.org/wiki/Kulturmilj%C3%B8).

Forsvundne villaer i Rosenvænget gennem tiden

(listen er ikke komplet)

* A.F. Kriegers Vej (*Rosenvængets Tværvej*) 5A, C.F. Aagaards første villa (1866 af [Hans J. Holm](http://da.wikipedia.org/wiki/Hans_J._Holm), nedrevet 1967)
* Rosenvængets Allé 30 (nedrevet 1951)
* Rosenvængets Allé 32, Mozart Waage-Petersens villa (1872, nedrevet 2006)
* Rosenvængets Allé 34 ([1874](http://da.wikipedia.org/wiki/1874) og udvidet [1900](http://da.wikipedia.org/wiki/1900), nedrevet 2006)
* Rosenvængets Hovedvej 16
* Rosenvængets Hovedvej 18 (1865 af H.C. Stilling, nedrevet 1932)
* Rosenvængets Hovedvej 18 A (1898-99 af Caspar Leuning Borch, nedrevet 1932)

Rosenvængets Grundejerkomité arbejder aktivt for at sikre bevarelsen af Rosenvænget kvarterets særlige herlighedsværdi som Danmarks ældste villakvarter.